སྐད་ཡིག་ཤུགས་འབྱུང་ནི་སྐད་ཆའི་ཁོར་ཡུག་གམ་མཐུན་རྐྱེན་ལ་རག་ལས།སྐད་ཡིག་ཞིབ་འཇུག་པ་རྗེ་རེ་མེས་ཧར་མེར་ཀྱིས་བརྩམས་པའི་དབྱིན་ཇི་ཇི་ལྟར་སྦྱོང་།ཞེས་པའི་ཆེད་རྩོམ་ནང་གསལ་བ་ལྟར་ན།བྱིས་པ་ལོ་གཉིས་ནས་དྲུག་གི་བར་དུ་ཐོས་པའི་ཁོར་ཡུག་ཧ་ཅང་གཙོ་ཆེ་ལ།སྐབས་དེར་རང་གི་ཉེ་འཁོར་གྱི་སྐྱེ་བོ་དག་གིས་བྱིས་པ་རང་ཉིད་ལ་བཤད་པའམ།ཁོང་ཚོ་ནང་ཕན་ཚུན་བཤད་པའི་སྐད་ཆ་ཐོས་པ་སོགས་ལ་བརྟེན་ཏེ་ཕྲུ་གུ་ཕལ་མོ་ཆེས་སྐད་རིགས་བདེ་བླག་ཏུ་ཤེས་ཐུབ་ཀྱི་ཡོད།སྤྱིར་ཕྲུ་གུ་ལོ་དྲུག་མན་ཡིན་ཚེ་སྐད་རིགས་རང་བཞིན་གྱིས་ཤེས་པའི་ནུས་ཚད་བརྒྱ་ཆ་བརྒྱ་ཡིན་པ་སྟེ།དཔེར་ན་ལོ་ན་གཉིས་ལ་སོན་པའི་ཕྲུ་གུ་ཞིག་ལ་ཕ་མས་གཏམ་བཤད་ཚེ་ཕ་མར་སྐད་ཡིག་སློབ་པའི་འདུ་ཤེས་ཕལ་ཆེར་མེད་ལ།ཕྲུ་གུ་ཆུང་ཆུང་དེ་སློབ་སྦྱོང་གི་བྱ་བ་ལ་ཞུགས་པའི་རེ་བའང་དེ་བས་མེད།ཁོང་ཚོའི་རེ་འདོད་ནི་བྱིས་པ་ཆུང་ཆུང་དེས་སྟབས་བདེའི་ཚིག་འབྲུ་འགའ་ཞིག་ཁ་ནས་བཤད་ཐུབ་རྒྱུ་དེ་ཙམ་རེད་མོད་བྱིས་པ་དེར་སྐད་རིགས་ཤུགས་འབྱུང་གི་སྦྱོང་བརྡར་ཤུགས་ཆེན་ཐེབས་ཀྱིན་ཡོད་པ་ལྟ་བུ་རེད།འོན་ཀྱང་ལོ་ན་སོན་རིམ་བཞིན་ཤུགས་འབྱུང་གིས་ཤེས་ཚད་དེ་ཡང་རིམ་གྱིས་དལ་དུ་འགྲོ་ཞིང་།ལོ་ན་བཅུ་གཉིས་ཙམ་ལ་སླེབས་པ་ནས་བཟུང་སྐད་ཡིག་ཤུགས་འབྱུང་གི་ནུས་ཚད་དེ་ཧ་ཅང་ཞན་དུ་འགྲོ་ཞེས་འཁོད་ཡོད།དེ་བཞིན་དུ་སྐྱེ་བོ་རང་ཉིད་འཚར་ལོངས་འབྱུང་སའི་ཡུལ་སྐད་གང་ཡིན་པ་དེ་སྐྱེ་བོ་དེའི་སྐད་རིགས་དང་པོའམ།ཕ་སྐད་དུ་ཆ་འཇོག་དགོས་པ་ལས་འཛིན་གྲྭའི་ནང་གང་ཞིག་གཙོ་བོར་སློབ་མིན་དང་།ཕ་མྱེས་ཀྱི་སྐད་རིགས་གང་ཞིག་ཡིན་མིན་གྱིས་ཕ་སྐད་དུ་འཇོག་སྲོལ་མེད་པ་འདྲ།སྐབས་འདིའི་ཕ་སྐད་ནི་སྐྱེ་བོ་རང་ཉིད་ལ་གོམས་འདྲིས་ཆེ་ཤོས་སམ་བཀོལ་སྤྱོད་བདེ་ཤོས་ཀྱི་ཡུལ་སྐད་དེར་གོ་དགོས།